Eksklusief: Marisa Drummond (Eintlik Nogal Baie) | rooi rose Eksklusief: Marisa Drummond (Eintlik Nogal Baie) | rooi rose
Eksklusief: Marisa Drummond (Eintlik Nogal Baie)
Die nuwe Afrikaanse fliek, Eintlik Nogal Baie, met Marisa Drummond in die vroulike hoofrol, begin op 4 November in fliekteaters landwyd wys. Hier gesels Marisa EKSKLUSIEF agter die skerms.
Eintlik Nogal Baie is gebaseer op 'n draaiboek, naamlik Ally, met karakters geskep deur Jarrod de Jong.
"Met 'n intieme rolverdeling van gesoute akteurs en 'n storie wat gelaai is met 'n goeie balans van romanse, komedie, aksie, spanning en tragedie, bring Eintlik Nogal Baie 'n dwingende sjarme wat toewyding in ander inspireer," se de Jong.
"Die storie handel oor Jay van Niekerk (André Lötter), 'n aantreklike, maar teruggetrokke strokiesboek-animeerder wat sy lewe baie deeglik onder beheer het. Hy kom egter voor 'n kruispad te staan en wanneer hy vir Ally (Marisa Drummond) ontmoet met haar oorbeskermde pa en haar eks- kêrel, word sy lewe vir altyd verander op die mees dramatiese wyse. Kykers kan defnitief genoeg sneusdoekkies byderhand hou wanneer hulle die film gaan kyk," voeg de Jong by.
Kyk hier na die video van Marisa Drummond:
Die rolverdeling sluit bekende name soos André Lötter, Marisa Drummond, Zak Hendrikz, Ashmund Martin, Elsabé Daneel, Anton Dekker, Susanne Beyers, Themsi Times, Hein de Vries en ander in.
Die fliek is geskryf deur Jarrod de Jong en Pieter Oosthuizen (M4gic-J Entertainment), en vervaardig deur Jarrod de Jong. Die regie is behartig deur Jacques Brand (The Blanket, Die Laaste Ure).
De Jong vertrek eersdaags na Brussels, waar hy die opening van die Film Fest Gent gaan bywoon en waar Eintlik Nogal Baie op 11 Oktober 2016 vertoon sal word. In November sal Eintlik Nogal Baie ook by die Razor Reel Flanders Film Festival vertoon word. Dié fees bied aan filmmakers 'n platform en plaas die kollig op talentvolle nuwelinge uit die internasionale mark.
Die temalied van Eintlik Nogal Baie is vroeg in Augustus vrygestel en kan reeds op talle radiostasies landwyd gehoor word. Die liedjie word gesing deur 1925Band, wat spesiaal deur die vervaardigers genader is om deel te wees van die projek.
"Die liedjie, met dieselfde titel as die film, is 'n liefdesverhaal en storie op sy eie, en 'n mooi ballade wat toewyding in ander inspireer. Dis catchy en het dieselfde effek as wat Roxette se It must've been love in Pretty Woman gehad het," sê de Jong.
1925Band bestaan uit drie musikale broers, Reno, Jeff en David-Lee Gericke, wat in 2010 besluit het om professioneel te begin musiekmaak. Hulle styl kan hoofsaaklik as akoestiese folk beskryf word en die harmonieuse manier waarop hulle stemme by mekaar inskakel, asook die gevoel wat in elke liedjie na vore kom, is juis wat hulle musiek so lekker maak om na te luister.
Eintlik Nogal Baie is vervaardig in samewerking met MadRobot, The National Film and Video Foundation en The DTI en word deur Times Media Films versprei.